b'\n_START_ARTICLE_\nFaruk \xc5\xa0ehi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nRojen je v Biha\xc4\x87u, kjer je tudi obiskoval osnovno \xc5\xa1olo. Srednjo \xc5\xa1olo je kon\xc4\x8dal v Bosanski Krupi, \xc5\xa1tudiral pa je na Veterinarski fakulteti v Zagrebu in na Filozofski fakulteti v Sarajevu. Po \xc5\xa1tudiju, v \xc4\x8dasu vojne v Bosni in Hercegovini, je postal pripadnik 5. korpusa Armade Bosne in Hercegovine, kjer je v obdobju med 1992 in 1995 odslu\xc5\xbeil tudi voja\xc5\xa1ki rok. V spopadih je bil enkrat te\xc5\xbeko ranjen. Konec vojne je do\xc4\x8dakal v \xc4\x8dinu poro\xc4\x8dnika._NEWLINE_Poezijo, prozo, eseje ter likovne in knji\xc5\xbeevne kritike objavlja od leta 1998. Literarna kritika ga ima za enega najtalentiranej\xc5\xa1ih mlaj\xc5\xa1ih literatov Bosne in Hercegovine. Njegovi pesni\xc5\xa1ki zbirki Hit depo in Transsarajevo ter zbirka kratkih zgodb Pod pritiskom so bile ve\xc4\x8dkrat ponatisnjene. Je \xc4\x8dlan Dru\xc5\xa1tva pisateljev Bosne in Hercegovine in PEN centra v Sarajevu._NEWLINE_Dela so mu prevedli v francos\xc5\xa1\xc4\x8dino, mad\xc5\xbear\xc5\xa1\xc4\x8dino, polj\xc5\xa1\xc4\x8dino, angle\xc5\xa1\xc4\x8dino, hrva\xc5\xa1\xc4\x8dino, italijan\xc5\xa1\xc4\x8dino, bolgar\xc5\xa1\xc4\x8dino, makedon\xc5\xa1\xc4\x8dino , nem\xc5\xa1\xc4\x8dino in sloven\xc5\xa1\xc4\x8dino (Knjiga o Uni leta 2016)._NEWLINE_Trenutno \xc5\xbeivi in dela v Sarajevu kot novinar v sarajevskem \xc5\xbeurnalu BH Dani (BH Dnevi).\n_START_SECTION_\nKnjiga o Uni\n_START_PARAGRAPH_\nZgodbo pripoveduje Mustafa Huzar, ki zapisuje Knjigo o Uni. Je bipolarna oseba, hkrati vojni veteran vojni veteran in pesnik hkrati. \xc4\x8ce na trenutke tudi zmore sestaviti okru\xc5\xa1ke in razbitine svojega \xc5\xbeivljenja, se mu takoj spet razbe\xc5\xbeijo. Njegovi spomini na nekdanjo skupno dr\xc5\xbeavo, minulo vojno in ubijanja so "umazani in ogabni", resni\xc4\x8dnost banalna. Iz labirinta se re\xc5\xa1uje s pisanjem._NEWLINE_Pripoved se razplete in zvedri skozi vra\xc4\x8danje v otro\xc5\xa1tvo, predvsem k reki Uni. Stapljanje z naravo in pogled iz kozmi\xc4\x8dne perspektive pomanj\xc5\xa1ajo \xc4\x8dloveka, z nami\xc5\xa1ljeno zgodovino vred, na sme\xc5\xa1nega pritlikavca. \xc5\xa0ele banalni predmeti iz osebne zgodovine, zasledovanje lastnih vzgibov in strogo vztrajanje na poti do individualne resnice pripeljejo do smisla, ki je v ob\xc4\x8dutenju enosti z vsemi soljudmi, v zavedanju, da nas ve\xc5\xbee skupno bivanje.'